recursal/SuperWikiNEXT-32B huggingface dataset:
ஊதுபத்தி செய்யப் பயன் படும் நறும்ணப் புகை தரும் பொருட்கள். மேல் வரிசையில் இடமிருந்து வலாமாக - மாக்கோப் பொடி (Makko powder (抹香; *Machilus thunbergii* மச்சிலஸ் துன்பெர்கி), போர்னியோல் (Borneol) கற்பூரம் (camphor) (*Dryobalanops aromatica* டிரையொபலனோப்ஸ் அரோமாட்டிக்கா), சுமத்ரா (Sumatra) பென்சோயின் பிசின் (Benzoin) (*Styrax benzoin* ஸ்ட்டைராக்ஸ் பென்சோயின்), ஓமான்(Oman) பிரான்கின்சென்ஸ் (Frankincense) (*Boswellia sacra* போஸ்வெல்லியா சாக்ரா), குக்குல் (காமிஃவோரா வைட்டி (Commiphora wightii -Guggul), பொன்நிற பிரான்கின்சென்ஸ் (*Boswellia papyrifera* போஸ்வெல்லிய) பாபிரிஃவெரா), தோலு பால்சம் (Tolu balsam) (*Myroxylon toluifera* மைரொக்ஸிலான் தோலுயிஃவெரா), சோமாலியா (Somalia) மைர் (Myrrh) (*Commiphora myrrha* காமிஃவோரா மைர்ரா), லாப்டானம் (Labdanum) (*Cistus villosus* சிஸ்ட்டஸ் வில்லோசஸ்), ஓப்பாப்பனாக்ஸ் (Opoponax) (*Commiphora opoponax* காமிஃவோரா ஓப்பாப்பனாக்ஸ்), மற்றும் வெண் இந்திய சந்தனப் பொடி (*Santalum album* சன்ட்டலம் ஆல்பம்)
**ஊதுபத்தி** அல்லது அகர்பத்தி என்பது மணம் வீசும் புகையைத் தந்து எரியக்கூடிய ஒரு பொருள். பெரும்பாலும் இயற்கை பொருட்களாலும் சிறிது செயற்கை வாசனை நீர்மங்களாலும் சேர்ந்து செய்யப்பட்ட கலவையை ஆகும். எரிக்கும் பொது நறுமணப்புகை வெளிப்படுவதற்காக செய்யப்படுவதாகும்.

சமயங்களில் பயன்பாடு
-------------------

#### கிறிஸ்தவம்

வாசனை பொருள் சாடியை கையில் ஏந்தியவாறு பாதிரியார் மாணவர் ஒருவர்
வாசனைப் பொருட்கள் பல கிறிஸ்தவ சபைகளில் வழிபாடுகளுக்காக பயன்படுத்தப்பட்டு வந்துள்ளது. முக்கியமாக உரோமன் கத்தோலிக்கம், கிழக்க்கு மரபுவழித் திருச்சபை அங்கிலிக்கன், லூதரன் திருச்சபைகளில் இப்பயன்பாட்டைக் காணலாம். வாசனை பொருட்கள் நற்கருணை வழிபாட்டின் போதும் வெஸ்பர்ஸ் வழிபாட்டின் போதும் முக்கியமாக பயன்படுத்தப்படுகிறது. மூடிய சாடியுள் வைத்து வாசனைப் பொருட்கள் பயன்படுத்தப் படுகின்றன. சாடியுள் அனல் காணப்படும் அதனுள் தூள் படுத்திய வாசனைப் பெருளை இடுவதன் மூலம் நறுமணம் பெறப்படுக்கிறது. பின்னர் இச்சாடி பலிப்பீடம் நோக்கியோ வாசனைக் காட்டப்படும் நபர் நோக்கியோ மெதுவாக அசைக்கப்படும்.நேரடியாக எரிக்கப்படும் வாசனைப் பொருட்களை தவிர உயிர்த்த ஞாயிறு மெழுகுவர்த்திகளிலிலும் வாசனைப் பெருட்கள் கலக்கப்பட்டிருக்க்கும். கத்தோலிக்க
மற்றும் கிழக்கு மரபுவழித் திருச்சப்பைகளில் வாசனைப் பொருட்களால் எழும் புகை விசுவாசிகளில் செபமாக கொள்ளப்படுகிறது. விவிலியத்தின் கடைசி நூலான வெளிப்படுத்தல் நூலில் புனிதர்களின் செபங்கள் பாரிய பொன் வாசனைப் பொருட்கள் எரிக்கப்படும் பாரிய பொன் பாத்திரத்துக்கு ஒப்பிடப்படுகிறது(வெளி 5:8,வெளி 8:3).

மேற்கோள்கள்
-----------

1. ↑  கிறிஸ்தவ வழிபாட்டில் வாசனை பொருட்கள்
**நாவி** (*Naavi*) என்பது ஒரு தமிழ்ச் சந்திப்பிழை திருத்தி ஆகும். இது சில மரபுப்பிழைகளையும் சரிசெய்யக்கூடியது. இதனை வலைத்தள இடைமுகத்தினூடாகப் பயன்படுத்தமுடியும்.

வரலாறு
------

இச்சந்திப்பிழை திருத்தியானது, நீச்சல்காரன் என்ற புனைபெயரைக் கொண்ட இராசாராமனால் 2012இல் வெளியிடப்பட்டது. தனது வலைப்பதிவில் சந்திப்பிழைகள் காணப்படுவதாகச் சுட்டிக்காட்டப்பட்டதையடுத்து, சந்திப்பிழைகளைச் சரிசெய்வதற்கான ஒரு தமிழ் மென்பொருளாக நாவியை உருவாக்கினார். இது இணையத்தில் இலவசமாகக் கிடைக்கிறது. இதன் மூலம் 70% துல்லியமாகச் சந்திப்பிழைகளைத் திருத்த முடிவதாக (2012 சூலை 22இன்படி) நீச்சல்காரன் தெரிவித்தார்.

சந்திப்பிழைகளைத் திருத்தும் முறை
--------------------------------

தொல்காப்பியம், நன்னூல் ஆகிய நூல்களில் குறிப்பிடப்பட்டுள்ள நெறிமுறைகளையும் ஞானச்செல்வனின் "பிழையின்றித் தமிழ் பேசுவோம் எழுதுவோம்" என்ற நூலையும் தமிழ் இணையக் கல்விக்கழகப் பாடங்களையும் அடிப்படையாகக் கொண்டு, இம்மென்பொருள் வடிவமைக்கப்பட்டுள்ளது. ஒரு தமிழ்ச் சொற் பட்டியலை மூலமாகக் கொண்டு இம்மென்பொருள் சந்திப்பிழைகளைத் திருத்துகின்றது.

வசதிகள்
-------

நாவி வலைத்தளத்தில் ஒருங்குறியில் அமைந்த ஒரு தமிழ்க் கிளவியத்தை இட்டு, "ஆய்வு செய்" என்பதை அழுத்தியதும், தெளிவான சந்திப்பிழைகளையும் மரபுப்பிழைகளையும் வேறாகவும் மென்பொருளின் ஐயப்பாட்டுக்குரியவற்றையும் மென்பொருளால் பரிந்துரைக்கப்படுபவற்றையும் வேறாகவும் வெவ்வேறு நிறங்களில் காண்பிக்கும். பிளாகர் வலைப்பதிவுகளிலிருந்து இத்தளத்திற்கு நேரடியாக இணைப்புத் தரமுடியும். வாணி என்ற தமிழ் எழுத்துப்பிழை திருத்தியில், சந்திப்பிழைகளைக் கண்டறிவதற்காக இச்செயலி இணைக்கப்பட்டுள்ளது.

இதனையும் பார்க்க
----------------

* ஒற்றுப் பிழைகள்

மேற்கோள்கள்
-----------

1. ↑  "சந்திப்பிழை திருத்தி - Sandhi Checker". திரு. இராமசாமி நினைவுப் பல்கலைக்கழகம். 2016-03-05 அன்று மூலம் பரணிடப்பட்டது. 16 செப்டம்பர் 2015 அன்று பார்க்கப்பட்டது.
2. 1 2 3  "புதிய சந்திப்பிழை திருத்தி". எதிர்நீச்சல். 16 செப்டம்பர் 2015 அன்று பார்க்கப்பட்டது.
3. 1 2 3  என். கெளரி (21 ஆகத்து 2015). "தப்பில்லாமல் தமிழ் எழுதலாம் தமிழா!". தி இந்து. 16 செப்டம்பர் 2015 அன்று பார்க்கப்பட்டது.
4. ↑  க. சே. ரமணி பிரபா தேவி (8 மே 2015). "நெட்டெழுத்து: இணைய ஊருக்கு உழைக்கும் நீச்சல்காரன்!". தி இந்து. 16 செப்டம்பர் 2015 அன்று பார்க்கப்பட்டது.
5. ↑  "வல்லினம் மிகுமிட விதிகள்". எதிர்நீச்சல். 16 செப்டம்பர் 2015 அன்று பார்க்கப்பட்டது.
6. ↑  "நாவி சந்திப்பிழை திருத்தி". தமிழ்ப்புள்ளி. 16 செப்டம்பர் 2015 அன்று பார்க்கப்பட்டது.
7. ↑  "முற்றம்". *உண்மை*. சூலை 16-31 2012.
8. ↑  ஸ்ரீனி (22 நவம்பர் 2015). "இணையத்தில் தமிழ் பிழை திருத்தும் கலை 'நீச்சல்காரன் வலைப்பூ' ராஜாராம்". தினமலர்.

வெளியிணைப்புகள்
---------------

* அதிகாரப்பூர்வ இணையதளம்
ஒரு இரசாயன மை அழிப்பான்
**மை அழிப்பான்** (*ink eraser*) என்பது எழுத்து மேற்பரப்புகளில் இருந்து பென்சில் அடையாளங்களைவிடச் சிரமமான மையை நீக்கப் பயன்படும் ஒரு கருவி ஆகும். இரப்பர் பென்சில் அழிப்பானை ஒத்த பழைய வகையான உலோக சீவுளி, எழுத்துத் தளத்தில் உள்ள மையை உராய்வால் நீக்குகிறது. கண்ணாடியிழை அழிப்பான்களும் உராய்வால் வேலை செய்கின்றன. இந்தவகையான அழிப்பான்கள் முழுவதுமாக காகிதத்திலிருந்து மையை நீக்குகின்றன. இங்கு சில தவிர்க்க முடியாத சேதங்கள், பெரும்பாலான காகிதம் மற்றும் மையிற்கு ஏற்படுகின்றன. இங்கு காகிதமானது சில மையை உறிஞ்சிக் கொள்கிறது.

மை அழிப்பானில் உள்ள வேதிப் பொருட்கள் சில மைகளுடன் செயல்புரிந்து அதன் நிறநீக்கத்தை ஏற்படுத்துவதுடன் எழுத்தையும் மறைக்கின்றது.

உலோக மை அழிப்பான்கள்
--------------------

உலோக மை அழிப்பான்கள் இரசாயன மை அழிப்பான்களுக்கு முன்னதாக அறிமுகப்படுத்தப்பட்டது. அப்போது நிரந்தர எழுதுதலானது மை மூலமாக இருந்தது. அழிப்பான்கள் அடிப்படையில் சிறிய கத்திகளாக காணப்பட்டது. இவை எப்போதாவது ஆயுதங்களாகவும் பயன்படுத்தப்பட்டன.

இரசாயன மை அழிப்பான்கள்
----------------------

ஒரு நவீன-கால மை அழிப்பான்
இரசாயன மை அழிப்பானானது ஜேர்மன் நாட்டு உற்பத்தியாளரான பெலிக்கன் (Pelikan) என்பவரால் 1930 களில் கண்டுபிடிக்கப்பட்டு, 1972ல் *டிண்டன்கில்லர்* (Tintenkiller-Ink killer) என்ற பெயருடன் ஒரு புதுமையாக அறிமுகப்படுத்தப்பட்டது.

இரசாயன மை அழிப்பான்கள் ரோயல் ஊதா மையினை உடைக்கும்போது மையின் சாய மூலக்கூறுகளின் வடிவியல் பாதிக்கப்படும். அதனால் ஒளி வடிகட்டப்படும். இந்த மூலக்கூறுகள் சாயத்தின் மத்திய கார்பன் அணுக்களைப் பிணைக்கும் சல்பைட் அல்லது ஃஹைட்ராக்ஸைடு அயனிகள் மூலமாக பாதிக்கப்படும். இந்த அழித்தல் செயல் முறையில் மையானது நீக்கப்படுவதற்குப் பதிலாகக் கண்ணுக்குப் புலப்படாதவகையில் மறைக்கப்படுகிறது. மீண்டும் கண்ணிற்கு புலப்படும் ஆல்டிஹைடுகளாக மாற்றியமைக்கலாம்.

இரசாயன அழிப்பான் ரோயல் நீல மையை அழிப்பதற்கு மட்டுமே தொழிற்படுகிறது. இது கறுப்பு நிறத்தை விரும்பத்தக்கதாக துரு பழுப்பு நிறத்திற்கு மாற்றிவிடும். பிற தரமற்ற நீலசாயங்களின் சாயலையும் மாற்றுகிறது. இதனால் இந்த மை அழிப்பான் ரோயல் நீல மை தவிர்த்த பிற நிற மைகளுக்குப் பயன்படாது.

மேலும் காண்க
------------

* அழிப்பான்

குறிப்புகள்
-----------

1. ↑  "Tombow Mono Sand & Rubber Eraser". *JetPens*.
2. 1 2  "Ink eradicators". *pelikan.com*.
3. ↑  "Stabbed to Death in Office Frolic," New York Times, February 16, 1909.
4. ↑  "Bang Knocked Him Down: How Coles was Provoked to Stab Coachman Flanagan," New York Times, June 26, 1886.
5. ↑  "Prof. Blumes Tipp des Monats". *chemieunterricht.de*.
**மேஸ் ரன்னர்** (The Maze Runner (series) (தமிழ் : புதிர்க்கட்டிடத்தில் ஓடுபவர் ) என்பது ஜேம்ஸ் டேஸ்னர் எழுதிய அறிவியல் புதின நாவல்களின் தொகுப்பு ஆகும் , இந்த நாவல்களின் கதை ஒரு கற்பனையான உலகத்தில் தாமஸ் மற்றும் அவரது குழுவில் இருப்பவர்கள் சந்திக்கும் பிரச்சனைகள் வெளிவர முடியாத புதிர் கட்டிடங்கள் மற்றும் நுண்ம பாதிப்பால் பாதிக்கப்பட்ட அரக்கர்கள் , மோசமான ஆராய்ச்சி அமைப்புகள் என அடுத்தடுத்த பிரச்சனைகளை கடந்து சமாளித்து செல்வதை கொண்டு கதை களம் அமைந்துள்ளது .
  

மேஸ் ரன்னர் - புத்தகத்தின் வரிசையின் ஆங்கில மொழி தலைப்பு பதாகை கருத்துரு

நாவல்கள் வரிசை
--------------

* *The Maze Runner* (2009)
* *The Scorch Trials* (2010)
* *The Death Cure* (2011)
* *The Kill Order* (2012)
* *The Fever Code* (2016)

தி மேஸ் ரன்னர் (2009)

தி ஸ்கார்ட்ச் ட்ரையல்ஸ் (2010)

தி டெத் கியூர் (2011)

தி கில் ஆர்டர் (2012)

தி பேவர் கோடு (2014)

திரைப்பட வரிசை :
----------------

20 செஞ்சுரி பாக்ஸ் நிறுவனம் இந்த புத்தகங்களின் கதைக்களத்தை அடிப்படியாக கொண்டு அறிவியல் புதினகதை  திரைப்படங்களை தயாரித்தது .

தி மேஸ் ரன்னர்(2014)

தி ஸ்கார்ட்ச் ட்ரையல்ஸ்(2015)

தி டெத் கியூர் (2016)
  

தி மேஸ் ரன்னர் திரைப்பட வெளியிட்டு பதாகை - இந்த திரைப்படம் 2009 ல் வெளிவந்த தி  மேஸ் ரன்னர் புத்தகத்தின் கதைக்களத்தில் எடுக்கப்பட்டது**தி மேஸ் ரன்னர் திரைப்பட வெளியிட்டு பதாகை**
  

1. ↑  "The Maze Runner (2015) on 20th Century Fox Website". 2019-01-20 அன்று மூலம் பரணிடப்பட்டது. 2019-01-02 அன்று பார்க்கப்பட்டது.
இராசசூய வேள்வி செய்யும் மாமன்னர் தருமன்
**இராஜசூய வேள்வி** (Rajasuya) என்பது இந்து தொன்மவியல் படி, மாமன்னர்களால் அதிகப் பொருட் செலவுடன் செய்யப்படும் ஒரு வகை வேள்வி ஆகும். தான் ஒரு மாமன்னர் என்பதை மற்ற மன்னர்களுக்கு உணர்த்துவதற்காகவும், நாட்டிற்கு புதிதாக பட்டம் சூட்டிக்கொள்ளும் பொருட்டும் ஒரு மன்னரால் இராசசூய வேள்வி செய்யப்படுகிறது.  
ஆபஸ்தம்ப சூத்திரத்தில் இராச்சூய வேள்வி செய்முறை குறித்து விளக்கப்பட்டுள்ளது. 18.8–25.22. இராசசூய வேள்வியின் போது சோம பானம் பிழிதல், சொக்கட்டான் ஆடுதல், தேர் ஓட்டுதல், வில்லிருந்து அம்பு எய்துதல், கால்நடை மந்தையை வேட்டையாடுதல் போன்ற செயல்கள் வேள்வி நடத்தும் மன்னரின் தலைமையில் நடைபெறும்.

இராசசூய வேள்விக்கான நிதி திரட்ட, மற்ற நாடுகளின் போர் தொடுத்து திறை வசூலிப்பர். மேலும் இராசசூய வேள்வியில் கலந்து கொண்ட பிற நாட்டு மன்னர்கள், இராசசூய வேள்வியை செய்த மன்னரை வாழ்த்திப் பரிசளிப்பார்கள்.

மகாபாரதக் குறிப்புகள்
---------------------

நாரதரின் ஆலோசனையின் படி , இந்திரப்பிரஸ்தம் எனும் புது நகரை நிறுவிய கையுடன் பாண்டவர்களின் மூத்தவன் தருமன் இராசசூய வேள்வி நடத்த, தனது சகோதரர்கள் மற்றும் கிருஷ்ணரிடம் ஆலோசனை செய்தான். பின்னர் வேள்விக்கான நிதி திரட்ட, வீமன், அருச்சுனன், நகுலன் மற்றும் சகாதேவன் ஆகியோர் பரத கண்டத்தின் நான்கு திசைகளில் உள்ள நாடுகளுடன் போரிட்டு திறை வசூலித்தனர் என்பதை மகாபாரதம், பருவத்தின் இறுதிப் பகுதிகளில் குறிப்பிட்டுள்ளது.

மேலும் தருமரின் இராசசூய வேள்வியில் கலந்து கொண்ட பரத கண்ட நாட்டு மன்னர்களின் பெயர்களும் மற்றும் பல்வேறு இன மக்களின் தலைவர்களின் பெயர்களும்; அவர்கள் தருமரை வாழ்த்தி வழங்கிய பரிசுப் பொருட்கள் விவரம் குறிக்கப்பட்டுள்ளது.

இராசசூய வேள்விக்கான முதல் மரியாதையை கிருஷ்ணருக்கு தரக்கூடாது என மறுத்துப் பேசிய சேதி மன்னர் சிசுபாலன், தொடர்ந்து கிருஷ்ணரை நூறு முறைகளுக்கு மேல் தகாத சொற்களால் திட்டினார். இதனால் கோபங் கொண்ட கிருஷ்ணர் தனது சக்கராயுதத்தால் சிசுபாலனை கொன்றார்.

மேற்கோள்கள்
-----------

1. 1 2 3  Knipe 2015, ப. 237.
2. ↑  ராஜசூய வேள்வி செய்யலாமே! - சபாபர்வம் பகுதி 12
3. ↑  ஆலோசனைகள் எவ்வாறு வழங்கப்படுகின்றன? - சபாபர்வம் பகுதி 13
4. ↑  திக்விஜயம் சென்ற பாண்டவர்கள் - சபாபர்வம் பகுதி 25
5. ↑  அர்ஜுனனின் வடதிசைப் போர்ப்பயணம், சபாபருவம், பகுதி 26
6. ↑  சோழனும் பாண்டியனும் என்ன பரிசளித்தனர்? - சபாபர்வம் பகுதி 51
7. ↑  சிசுபாலன் நிந்தனை - சபாபர்வம் பகுதி 36

### ஆதாரங்கள்

* Knipe, David M. (2015), *Vedic Voices: Intimate Narratives of a Living Andhra Tradition*, Oxford: Oxford University Press
**உடும்பன்குளம் படுகொலைகள்** அல்லது **அக்கரைப்பற்று படுகொலைகள்** 1986 பெப்ரவரி 19 இல் இலங்கையின் கிழக்கு மாகாணத்தில் அம்பாறை மாவட்டத்தில் அக்கரைப்பற்று நகருக்கு அருகாமையில் உள்ள உடும்பன்குளம் என்ற சிறு வேளாண்மைக் கிராமத்தில் இடம்பெற்றன. இந்நிகழ்வில் ஏறத்தாழ 80 இலங்கைத் தமிழ் வேளாண்மை மக்கள் இலங்கை படைத்துறையினர், ஊர்காவல்படையினர் எனச் சந்தேகிக்கப்படுவோரால் சுட்டுக் கொல்லப்பட்டனர்.

இப்படுகொலைகள் பெப்ரவரி 19 இடம்பெற்றிருந்தாலும், இது பற்றிய தகவல்கள் சில நாட்களுக்குப் பின்னர் இக்கிராமத்திற்கு சென்றிருந்த உள்ளூர் சமூக ஆர்வலர்கள் மூலம் தெரிய வந்தது. இவர்களின் கூற்றுப் படி, நெல் வயல்களில் வேளாண்மையில் (சூடடிப்பில்) ஈடுபட்டிருந்தோர் மீது திடீரென அங்கு வந்த இலங்கை மற்றும் முஸ்லிம் ஊர்காவல்படையினர் வானை நோக்கிச் சுட ஆரம்பித்தனர், பெண்கள் அப்புறப்படுத்தப்பட்டனர். அங்கிருந்த ஆண்களின் கைகள் பின்புறமாகக் கட்டப்பட்டு தரையில் அமர விடப்பட்டனர். இவர்கள் பின்னர் நெல் வயல்களுக்குக் கொண்டு செல்லப்பட்டு சுட்டுக் கொல்லப்பட்டனர். இவர்களின் உடல்கள் அங்கிருந்த வைக்கோல் குவியல்களுடன் போடப்பட்டு எரிக்கப்பட்டன. வயலில் பல துப்பாக்கிச் சன்னங்கள் கண்டெடுக்கப்பட்டன.

இச்சம்பவத்தில் கொலை செய்யப்பட்டவர்களின் எண்ணிக்கை 60 முதல் 103 வரை எனத் தகவல் மூலங்கள் தெரிவிக்கின்றன.

இவற்றையும் பார்க்க
------------------

* இலங்கை அரசுப் படைகளின் தாக்குதல்களின் பட்டியல்
* இலங்கை இனப்பிரச்சினை காலக்கோடு

மேற்கோள்கள்
-----------

1. ↑  Frerks, George; Bart Klem (2004). *Dealing with diversity: Sri Lankan Discourses on Peace and Conflict*. Netherlands Institute of International Relations. பன்னாட்டுத் தரப்புத்தக எண்:90-5031-091-5. p.118
2. 1 2  Humphrey, Hawksley (February 22, 1986). "Massacre in Akkaraipattu". The Guardian. .
3. ↑   *IDSA News Review on South Asia/Indian Ocean*. Institute for Defence Studies and Analyses. 1985. p.363
4. ↑  "pathivu.com". 2007-02-19 அன்று மூலம் பரணிடப்பட்டது. 2006-11-26 அன்று பார்க்கப்பட்டது.
5. ↑  humanitarian-srilanka.org
[*தொடர்பிழந்த இணைப்பு*]

வெளி இணைப்புகள்
---------------

* உடும்பன்குளம் படுகொலை, சங்கதி இணையத்தில் வெளி வந்தது.
* Udumbankulam survives mass murder, forced eviction, தமிழ்நெட், பெப்ரவரி 19, 2003 - (ஆங்கில மொழியில்)
* Sri Lanka probe into death of Tamils, கத்தோலிக்க எரால்டு, 28 பெப்ரவரி 1986 - (ஆங்கில மொழியில்)
**இலங்கை துடுப்பாட்டம்** அல்லது **இலங்கை துடுப்பாட்ட வாரியம்** (அதிகாரபட்சமாக Sri Lanka Cricket) இலங்கையில்  துடுப்பாட்டத்தைக் கட்டுப்படுத்தும் வாரியமாகும். இலங்கை துடுப்பாட்ட அணிக்கும், முதல் தர துடுப்பாட்டப் போட்டிகளுக்கும் இவ்வாரியமே பொறுப்பாகும். முன்னர் இது இலங்கை துடுப்பாட்ட கட்டுப்பாட்டு வாரியம் (Board for Cricket Control in Sri Lanka) என அழைக்கப்பட்டாலும் பின்னர் இலங்கை துடுப்பாட்டம் என பெயர் மாற்றப்பட்டது.

உள்நாட்டுப் போட்டிகள்
---------------------

இலங்கை துடுப்பாட்ட வாரியம் பிரிமியர் ஒருநாள் மற்றும் இருபது20 துடுப்பாட்டப் போட்டிகள், சரா போட்டிகள், டெனொவன் போட்டிகள், மாகாணங்களிடைப் போட்டிகள் போன்ற உள்நாட்டு போட்டித்தொடர்களை நடத்துகின்றன.

இவற்றையும் பார்க்க
------------------

* இலங்கை துடுப்பாட்ட அணி

மேற்கோள்கள்
-----------

* CricketArchive - Inter-Provincial Tournament 2004/05 பரணிடப்பட்டது 2009-11-01 at the வந்தவழி இயந்திரம்
* Cricinfo - Sri Lanka Cricket - Current domestic cricket
* Cricinfo - Overview of Sri Lanka's domestic competitions
* SL Cricket - A Forum for Sri Lankan Cricket fans to be
* Island Cricket - Home of the Sri Lankan Cricket Fan
**இலங்கைத் தமிழ்ச் சாசனங்கள்** என்னும் தலைப்பிட்ட நூல், இலங்கையில் இதுவரை கண்டெடுக்கப்பட தமிழ்ச் சாசனங்கள் அல்லது கல்வெட்டுக்களில், கிபி 700 முதல் கிபி 1300 வரையான காலப்பகுதியில் எழுதப்பட்ட சாசனங்களைப் பற்றியது. பேராசிரியர் சி. பத்மநாதன் எழுதிய இந்நூல், 2006ம் ஆண்டு இலங்கை இந்துசமய கலாச்சார அலுவல்கள் திணைக்களத்தினால் வெளியிடப்பட்டது. இதில் இடம்பெற்றுள்ள பல்வேறு விளக்கங்களும் ஆய்வுகளும் தனிக் கட்டுரைகளாகவும், அங்கொன்றும் இங்கொன்றுமாக வேறு நூல்கள், சஞ்சிகைகள் போன்றவற்றிலும் இடம்பெற்றிருப்பினும், இவ்வாறான கல்வெட்டுக்களுள் பெரும்பாலானவற்றைப் பற்றிய தகவல்களை ஒரேயிடத்தில் தருவது இந்த நூலின் சிறப்பு ஆகும். அத்துடன், இந்நூலில் இடம்பெற்றுள்ள சில கல்வெட்டுக்கள் பற்றிய தகவல்கள் இதுவரை வேறெங்கும் வெளியிடப்படாதவை.

அமைப்பு
-------

நூலின் ஆரம்பத்தில் வெளியீட்டுரையும், நூலாசிரியரின் ஆங்கில முன்னுரையும் உள்ளன. இவற்றைத் தொடர்ந்து தமிழில் நூலாசிரியரின் நீண்ட முன்னுரை காணப்படுகிறது. இம்முன்னுரையில், தமிழ்க் கல்வெட்டுக்கள் தொடர்பிலான சில அடிப்படையான விடயங்கள் விளக்கப்படுகின்றன. குறிப்பாக, தமிழ்ப் பிராமிச் சாசனங்கள், தமிழ்ப் பிராமிச் சாசனங்களுக்கும் பெருங்கற்காலப் பண்பாட்டுக்கும் இடையிலான தொடர்புகள், இலங்கையில் பெருங்கற்காலப் பண்பாடு, ஈழத்துப் பிராமிச் சாசனங்கள், தென்னிலங்கை நாணயங்களில் பொறிக்கப்பட்டுள்ள தமிழ்ப் பெயர்கள் போன்ற தலைப்புக்களின் கீழ் நூலில் கையாளப்பட்டுள்ள விடயங்களைப் புரிந்து கொள்வதற்கான தகவல்கள் இம்முன்னுரையில் எடுத்தாளப்பட்டுள்ளன. முன்னுரையின் இறுதியில் நூலில் உள்ள விடயங்கள் பற்றிய அறிமுகம் உள்ளது. 

நூல் பின்வரும் ஏழு பகுதிகளாகப் பிரிக்கப்பட்டுள்ளது:

1. இலங்கைத் தமிழ்ச் சாசனங்களும் பூர்வாங்க வெளியீடுகளும்
2. அனுராதபுரக் காலத்துச் சாசனங்கள்
3. சோழர் காலத்துச் சாசனங்கள்
4. பொலநறுவை காலத்துச் சாசனங்கள் - 1, பிரமதேயங்களின் சாசனங்கள்
5. பொலநறுவை காலத்துச் சாசனங்கள் - 2, வீரசாசனங்களும் வீர பட்டினங்களும்
6. பொலநறுவை காலத்துச் சாசனங்கள் - 3, படைவீரரின் சாசனங்கள்
7. பொலநறுவை காலத்துச் சாசனங்கள் - 4, அரசின் பிரகடனங்களும், கோயிற் சாசனங்களும்

இறுதியில், நூலில் எடுத்தாளப்பட்ட சாசனங்களின் முழுமையான வாசகங்களும், தொடர்ந்து அடிக்குறிப்புக்கள், உசாத்துணை நூல்கள், சொல்லடைவு என்பன உள்ளன.

மேற்கோள்கள்
-----------

1. ↑  "வரலாற்றுத் தொன்மை மிக்க முருக்கன் தீவு". 15 அக்டோபர் 2015 அன்று பார்க்கப்பட்டது.
2. ↑  "சிவசுப்பிரமணியம் பத்மநாதன்". 2015-08-12 அன்று மூலம் பரணிடப்பட்டது. 15 அக்டோபர் 2015 அன்று பார்க்கப்பட்டது.
3. ↑  பத்மநாதன், சி. இலங்கைத் தமிழ்ச் சாசனங்கள், இந்துசமய கலாச்சார அலுவல்கள் திணைக்களம், 2006. பக் xvii, xviii

வெளி இணைப்பு
------------

* இலங்கைத் தமிழ்ச் சாசனங்கள்
**குமாரி அல்லது குமாரி தேவி அல்லது வாழும் தெய்வம்**, நேபாள நாட்டில் நேவார் சமூகத்திலிருந்து பருவத்திற்கு வராத 6 வயது கன்னிப் பெண்ணை தேர்வு செய்து, துர்கையாக வழிபடும் மரபு தொன்று தொட்டு உள்ளது. இவ்வாறு தேர்ந்தெடுக்கும் கன்னிப் பெண்ணை கோயிலில் வைத்து மக்கள் வழிபடுகின்றனர். குமாரி தேவி வயதிற்கு வந்ததும், வேறு கன்னிப் பெண்ணை குமாரியாக தேர்வு செய்கின்றனர்.

நேபாள நாட்டில் பல நகரங்களில் குமாரிகள் இருந்தாலும், காட்மாண்டுவின் தெய்வீக குமாரி மிகவும் பிரபலமானது. மேலும் அவர் காத்மாண்டு நகரின் மையத்தில் உள்ள குமாரி அரண்மனையில் வசிக்கிறார். குமாரி தேவியை தேர்வு செயல்முறை கடுமையானது. 2023 ஆம் ஆண்டு நிலவரப்படி, காத்மாண்டு நகரத்தில் தேர்வு செய்யப்பட்ட ஐந்து வயது தெய்வீக குமாரி திரிஷ்னா சக்யா, செப்டம்பர் 2017ல் தேர்வு செய்யப்பட்டார். ஏப்ரல் 2014ல் லலித்பூர் நகரத்தின் குமாரியாக தேர்ந்தெடுக்கப்பட்ட யுனிகா பஜ்ராச்சார்யா, வாழும் இரண்டாவது மிக முக்கியமான பெண் தெய்வம் ஆவார்.

காத்மாண்டு பள்ளத்தாக்க்கில் குமாரி தேவி வழிபாடு, துர்கா தேவியின் வெளிப்பாடான தலேஜுவின் அவதாரம் என்று நம்பப்படுகிறது. தேர்ந்தெடுக்கப்பட்ட குமாரி தேவியின் முதல் மாதவிடாய் தொடங்கும் போது, துர்கை அவளது உடலை விட்டு விலகுவதாக நம்பப்படுகிறது. மேலும் கடுமையான நோய் அல்லது காயத்தால் ஏற்படும் இரத்த இழப்பு குமாரி தேவிக்கு தெய்வீக இழப்பை ஏற்படுத்துகிறது.

குமாரி தேவி பாரம்பரியம் நேபாளத்தின் சில நகரங்களில் மட்டுமே பின்பற்றப்படுகிறது. அவைகள்: காட்மாண்டு, லலித்பூர், பக்தபூர், சங்கு மற்றும் புங்கமதி நகரங்கள் ஆகும்.  குமாரி தேவியின் தேர்வு முறை வெவ்வேறு நகரங்களுக்கு இடையே வேறுபடுகின்றன.

மேற்கோள்கள்
-----------

1. ↑  Bell, Thomas (3 November 2006). "Goddess status may violate girls' rights, says court". *The Telegraph* (UK). .
2. ↑  Living Goddesses of Nepal – Photo Gallery
3. ↑  Patron Deity: Taleju Bhawani by Shivendra Thapa, ECS NEPAL, Issue 47, Aug 2010, retrieved 16 December 2020
4. ↑  Jamuna, Bajracharya (2020-10-07). "Becoming a Kumari was a dream come true". *Medium* (ஆங்கிலம்). 2020-10-07 அன்று பார்க்கப்பட்டது.
5. ↑  Murr, Michael. "Michaels WebSite". *www.michael-murr.de* (ஆங்கிலம்). 2020-10-07 அன்று பார்க்கப்பட்டது.
|  |  |
| --- | --- |
|  | இப்பட்டியல் முழுமையானது அன்று. நீங்கள் அறிந்தவற்றை இதில் சேர்த்து இதனை விரிவாக்க உதவுங்கள்! |


**இலங்கைத் தமிழர் வரலாற்று மூலங்கள்: அனைத்துலகத் தேடல்** ஆங்கிலத்தில் **PRIMARY SOURCES FOR HISTORY OF THE SRI LANKAN TAMILS: A world-wide search**) எனும் இந்த நூல், கலாநிதி முருகர் குணசிங்கம் எழுதிய இலங்கைத் தமிழரின் வரலாற்று மூலாவணங்கள் தொடர்பான ஓர் ஆய்வு நூலாகும். இது இவர் எழுதிய இரண்டாவது நூல் ஆகும். இந்த நூல் இலங்கைத் தமிழரின் வரலாறு தொடர்பாக இதுவரை எவரும் மேற்கொள்ளாத வகையில் உலகெங்கும், இலங்கை தமிழரின் வரலாற்று ஆவணங்கள் எங்கெங்கு உள்ளதோ அங்கெல்லாம் தேடிச் சென்று, அந்த மூலாவணங்களைப் பார்வையிட்டு, அவை இருக்கும் இடங்கள், இருக்கும் ஆவணக் காப்பகங்களின் முகவரிகள் போன்றவற்றை நிழப்படங்களுடன் உலகிற்கு வெளிச்சமாக்கிய ஒரு வரலாற்று ஆய்வு நூலாகும். இதுவரை இலங்கைத் தமிழரின் வரலாற்று மூலாவணங்கள் தொடர்பாக எவருமே அறிந்திராத தகவல்களையும், அவைத் தொடர்பான ஆய்வுகளை மேற்கொள்ள விரும்புவோருக்கு, எந்தெந்த இடங்களில் ஆவணங்கள் உள்ளன எனும் அழைப்பையும் இந்த நூல் ஊடாக வளரும் இளம் தமிழ் சமுதாயத்திற்கு விடுத்திருந்தார். அத்துடன் இந்நூல், இலங்கை தமிழரிடம் மட்டுமன்றி இலங்கை சிங்கள வரலாற்று ஆய்வாளர்கள் மத்தியிலும் பல ஆய்வுகளை மேற்கொள்ள வழிவகுத்தன. 

இந்த நூல், 368 பக்கங்களைக் கொண்டது. அத்துடன் இந்நூல் ஆங்கிலத்திலும் தமிழிலும் இருமொழி நூலாக, 2005 ஆம் ஆண்டு தென் ஆசியவியல் மையம் பதிப்பகம், சிட்னியில் வெளியிடப்பட்டது.

சிறப்புகள்
----------

பாராட்டுகள்
-----------

விருதுகள்
---------

மேற்கோள்கள்
-----------

வெளியிணைப்புகள்
---------------

தளத்தில்  
இலங்கைத் தமிழர் வரலாற்று மூலங்கள் (நூல்)
 ***நூல்*** உள்ளது.
மிசாபூரின் அமைவிடமும் 82.5° E நெட்டாங்கும் இதுவே இலங்கை சீர் நேரத்துக்கான கணிப்பீட்டு புள்ளியாகும்
**இலங்கை சீர் நேரம்** (*Sri Lanka Standard Time*, SLST, **இலங்கை நியம நேரம்**) என்பது இலங்கையின் நேர வலயம் ஆகும். இது கிரீன்விச் இடைநிலை நேரம் அல்லது ஒருங்கிணைந்த அனைத்துலக நேரத்த்தில் இருந்து 5 மணித்தியாலங்கள், 30 நிமிடங்கள் முன்னோக்கியதாகும். (ஒ.ச.நே + 05:30). இம்முறையின் கீழ் கோடைக்கால நேரம் கடைப்பிடிக்கப்படுவது இல்லை.

1880 ஆம் ஆண்டு முதல் இலங்கை சீர் நேரம் காலத்துக்கு காலம் மாற்றப்பட்டது. 1880 இல் இலங்கை சீர் நேரம் ஒசநே+5:30 ஆகவும், 1942 சனவரி மாதம் இரண்டாம் உலகப் போரின் போது யப்பான் இலங்கையை ஆக்கிரமிக்க அண்மித்திருந்த போது இலங்கை சீர் நேரம் ஒசநே+6:00 ஆகவும் 1942 செப்டம்பர் மாதம் UTC+6:30 ஆகவும் மாற்றப்பட்டது. போருக்குக் பின்னதாக 1945ஆம் ஆண்டு அது மீண்டும் ஒசநே+05:30க்கு மாற்றியமைக்கப்பட்டது.

1996 இல் இலங்கையில் அப்போது காணப்பட்ட மின்வழுப் பற்றாக்குறையை நீக்கும் வகையில் 1996 மே 24 நள்ளிரவில் நேரம் ஒசநே+6:30க்கு மாற்றப்பட்டது. 1996 ஆக்டோபர் மாதம் நேரம் ஒசநே+6:00க்கு மாற்றப்பட்டது. ஆனாலும், இலங்கையின் வடக்கே விடுதலைப் புலிகளின் கட்டுப்பாட்டில் இருந்த பகுதிகளில் ஒசநே+05.30 நேரவலயமே தொடர்ந்து கடைப்பிடிக்கப்பட்டு வந்தது.

இலங்கை நேரப்படி 2006 ஏப்ரல் 15 ஆம் நாள் 00:00 மணியானபோது அது இந்திய சீர் நேரத்துடன் ஒன்றுமாறு ஒசநே+05.30 ஆக மாற்றியமைக்கப்பட்டது.

இலங்கையில் இரண்டாம் உலகப் போர்க் காலத்தில் பகலொளி சேமிப்பு நேரம் நடைமுறையில் இருந்து வந்தது. ஆனால் அதன் பின்னர் அம்முறை கடைப்பிடிக்கப்படுவதில்லை.

இவற்றையும் பார்க்க
------------------

இந்திய சீர் நேரம்

மேற்கோள்கள்
-----------

1. ↑  "Sri Lanka Time". GreenwichMeanTime.com. 2010-02-24 அன்று மூலம் பரணிடப்பட்டது. 2010-03-02 அன்று பார்க்கப்பட்டது.
2. 1 2 3 4 5  "Time to end Sri Lanka time split?". பிபிசி. 22 மே 2016 அன்று பார்க்கப்பட்டது.
3. ↑  "Principal Sri Lanka Events". *Ferguson's Ceylon Directory, Colombo*. 1997.
4. ↑  "Clarke in protest at Sri Lanka time zone switch". டெலிகிராப். 2014-10-11 அன்று பார்க்கப்பட்டது.

வெளி இணைப்புகள்
---------------

* இலங்கை நியம நேர அதிகாரபூர்வ இணையதளம் பரணிடப்பட்டது 2015-11-18 at the வந்தவழி இயந்திரம்
**சிவப்பு மேர்க்குரி** (*Red Mercury*) என்பது, மிகவும் அரிதாகக் கிடைக்கும் ஆசுத்திரிய செய்தித்தாள் அஞ்சல்தலை ஆகும். இது செய்தித்தாள்களை ஆசுத்திரியா, இலம்பார்டி-வெனீசியா ஆகிய பகுதிகளில் அஞ்சலில் அனுப்புவதற்காக வெளியிடப்பட்டது.

வரலாறு
------

ஆசுத்திரியாவின் செய்தித்தாள் அஞ்சல்தலைகள் முதன்முதலாக 1851ல் வெளியாகின. இவ்வஞ்சல்தலைகளில் உரோம தூதுக் கடவுளான மேர்க்குரியின் படம் இடம்பெற்றிருந்தது. இதில் பெறுமதி அச்சிடப்படவில்லை. ஆனால், இதன் நிறம் அதன் பெறுமதியைக் குறித்தது. நீலநிறம் ஒரு செய்தித்தாளுக்கான கட்டணமான 6/10 கிரெயுசெரையும், மஞ்சள் 10 செய்தித்தாள்களுக்கான கட்டணமான 6 கிரெயுசெரையும், இளஞ்சிவப்பு 50 செய்தித்தாள்களுக்கான அஞ்சல் கட்டணமான 30 கிரெயுசெரையும் குறித்தது. கூடுதல் கட்டணங்கள் முத்திரையிடப்பட்ட செய்தித்தாள் கட்டுகளுக்கான சுற்றுத்தாள்கள் பொதுவாக கவனத்தில் கொள்ளப்படுவதில்லை.

சான்றுகளும் மூலங்களும்
----------------------

சான்றுகள்

1. ↑  Österreich 1850-1918, Spezialkatalog und Handbuch, von Dr. Ulrich FERCHENBAUER, Wien 1981, p.107
2. ↑  L.N. Williams (1993). *Encyclopedia of Rare and Famous Stamps, Volume 1. The Stories*. Geneva: David Feldman SA. பக். 1,2. பன்னாட்டுத் தரப்புத்தக எண்:0-89192-435-3. Archived from the original on 2014-03-16.. பார்த்த நாள்: 2015-09-08.

மூலங்கள்
* *Philatelic Gems 1* (Linn's, 1989)
பண்டித பிரம்மச்சாரினி **சந்தபாய்** (Chandabai 1880-1977) ஒரு சமண அறிஞர் மற்றும் இந்தியாவில் பெண்கள் கல்வியின் முன்னோடியாக இருந்தார்.  இந்தியாவின் மிகப் பழமையான மகளிர் வெளியீடான *ஜெயின் மஹிலதர்ஷின் நிறுவனர் ஆவார்* .

குடும்பம்
---------

இவர் விருந்தாவன், உத்தரப் பிரதேசத்தில் ஒரு குறிப்பிடத் தகுந்த நபர் மற்றும் இந்திய சுதந்திரத்தின் ஆதரவாளரான நாராயணதாஸ் அகர்வாலின் மகள் ஆவார். இவருக்கு 11 வயதாக இருக்கும் போது 18 வயதான ஜமீந்தாரின் பேரனான தர்மகுமார் என்பவரைத் திருமணம் செய்து கொண்டார். இவர் திருமணம் முடிந்த அடுத்த ஆண்டே இறந்துவிட்டார். இவரது மூத்த சகோதரர் ,சமண அறிஞரான தேவகுமார் ஜெயின் ,சந்தபாயை படிக்க ஊக்குவிக்கிறார், இது அந்தக் காலத்தில் அசாதாரணமானது ஆகும்.

இதழ்கள்
-------

*அவர் 1921 ஆம் ஆண்டில் ஜெயின் மஹிலதர்ஷ்* என்ற பத்திரிகையைத் தொடங்கி பல ஆண்டுகளாக அதைத் பதிப்பாசிரியராகப் பணிபுரிந்தார். இவர் *உப்தேஷ் ரத்னா மாலா, சௌபாக்யா ரத்னா மாலா, நிபந்த் ரத்னா மாலா, ஆதர்ஷ் கஹனியன், ஆதர்ஷ் நிபந்த் , மற்றும் நிபந்த் தர்ப்பன்* உட்பட பல புத்தகங்கள் எழுதினார்.

மேலும் காண்க
------------

* சமண மதம்

சான்றுகள்
---------

1. ↑  "Pandita Chandabai, JainSamaj.org". 13 June 2010 அன்று மூலம் பரணிடப்பட்டது. 14 January 2015 அன்று பார்க்கப்பட்டது.
2. ↑  New Page 1 பரணிடப்பட்டது 25 மார்ச் 2008 at the வந்தவழி இயந்திரம்
3. ↑  Nemichandra Jyotishacharya, Ma Shri, in *Jain Jagaran ke Agraduta*, 1952, Bharatiya Jñanapitha
**இலங்கைத் தமிழர் சிந்தனை வளர்ச்சியில் அமெரிக்க மிஷன்** என்பது, இலங்கைத் தமிழரின் கல்வித்துறையின் வளர்ச்சியில் அமெரிக்கமிஷன் வகித்த பங்கு குறித்து ஆய்வு செய்யும் ஒரு நூல். தென்னிந்தியத் திருச்சபையின் ஓய்வுபெற்ற பேராயர் எஸ். ஜெபநேசன் எழுதிய இந்த நூல் குமரன் புத்தக இல்ல வெளியீடாக 2009 ஆம் ஆண்டு வெளிவந்தது.

இலங்கைவாழ் தமிழ் மக்களின் உயர்கல்வி வரலாற்றிலே 1823ஆம் ஆண்டிற்கும் 1855ஆம் ஆண்டிற்கும் இடைப்பட்ட காலப்பகுதி ஒரு முக்கியமான காலகட்டமாகும். யாழ்ப்பாணக் குடாநாட்டிற் சமயப் பிரசாரஞ்செய்வதற்கென அமெரிக்காவிலிருந்து வந்த மிஷனரிமார் இக்காலப்பகுதியிலே மேற்கத்தியப் பல்கலைக்கழகங்களுக்கீடான ஒரு கல்லூரியை நிறுவி நடத்தினார்கள். ஆசியாவில் நிறுவப்பெற்ற மிகப் பழைமைவாய்ந்த நவீனபாணியிலமைந்த உயர்தரக் கல்லூரிகளில் இதுவே மிக முற்பட்டது என்று கருதப்படுகின்றது. இத்தகைய நிறுவனத்தினை நிறுவி நடாத்திய அமெரிக்க மிஷனரிமாரின் செயற்பாடுகள் பத்தொன்பதாம் நூற்றாண்டில் இலங்கைத் தமிழர் சிந்தனை வளர்ச்சியில் ஏற்படுத்திய தாக்கத்தினை இந்நூல் ஆராய்கின்றது.

நோக்கம்
-------

இலங்கைத் தமிழ் மக்களுடைய நவீனகாலக் கல்வி, பண்பாட்டு வளர்ச்சிகள் குறித்த ஆய்வுகள் மிகவும் அரிதாகவே நடத்தப்படுகின்றன. இந்த நிலையில், 19 ஆம் நூற்றாண்டின் முற்பகுதியில் யாழ்ப்பாணத்தில், அமெரிக்க மிஷனின் உதவியுடன் இடம்பெற்ற கல்வி விருத்தி பற்றி எடுத்துரைப்பதே இந்நூலின் நோக்கம்.

பொருளடக்கம்
-----------

1. அமெரிக்க மிஷனின் தோற்றமும் அதன் சமய, இலக்கிய சமூகவியற் கோட்பாடுகளும்
2. பத்தொன்பதாம் நூற்றாண்டின் ஆரம்பத்தில் யாழ்ப்பாணத்தின் அரசியற்பொருளாதாரக் கலாசார நிலைமைகள்
3. வட்டுக்கோட்டைச் செமினரியின் தோற்றம்
4. வட்டுக்கோட்டைச் செமினரியின் பாடத்திட்டமும் தமிழ்ப் பயிற்சிநெறியும்
5. வட்டுக்கோட்டைச் செமினரியின் ஆசிரியர்களும் மாணவர்களும்
6. வட்டுக்கோட்டைச் செமினரியிலே தமிழ் நூல் வளர்ச்சி
7. வட்டுக்கோட்டைச் செமினரியினால் தமிழர் சிந்தனைப்போக்கில் ஏற்பட்ட மாற்றங்கள்
8. முடிவுரை

குறிப்புக்கள்
பிற்சேர்க்கை
நூல்விபரப்பட்டியல்.

குறிப்புகள்
-----------

1. ↑  ஜெபநேசன், எஸ். *இலங்கைத் தமிழர் சிந்தனை வளர்ச்சியில் அமெரிக்க மிஷன்*, குமரன் புத்தக இல்லம், கொழும்பு, 2009. பக். x

இவற்றையும் பார்க்கவும்
----------------------

* இலங்கைத் தமிழர் வரலாறு - தமிழ் நூல் பட்டியல்
பாக்கித்தானில் சிவப்பு சிந்தி காளை
சிந்தி பசு
**சிவப்பு சிந்தி** எனப்பவை நாட்டு மாட்டு இனங்களில் ஒன்றாகும். இந்த மாட்டினம் பாக்கித்தானின் சிந்து மாகாணப் பகுதியைச் சேர்ந்தவை. இவை பரவலாக பால் தேவைக்காக பாக்கித்தான், இந்தியா, வங்காளதேசம், இலங்கை மற்றும் பல நாடுகளில் வளர்க்கப்படுகின்றன. இவை பல நாடுகளில் ஐரோப்பிய பால் மாடுகளுடன் இனக்கலப்பு செய்யப்பட்டு வளர்க்கப்படுகின்றன. இவை இந்தியா, ஐக்கிய அமெரிக்கா, ஆத்திரேலியா, இலங்கை போன்ற நாடுகளில் ஜெர்சி இனப்பசுக்களுடன் இனக்கலப்பு செய்யப்பட்டு வளர்க்கப்படுகின்றன.

விளக்கம்
--------

சிவப்பு சிந்தி மாடுகள் சிவப்பு நிறமாகக் காணப்படும். இவற்றின் உடல் அடர்ந்த சிவப்பு நிறம் முதல் வெளிறிய சிவப்பு நிறத்துடன் வெள்ளை நிறக் கோடுகளுடன் குறுகிய கொம்புகளுடன் காணப்படும். சிந்தி மாடுகளில் வெள்ளை சிந்தி அல்லது தார்பார்க்கர் என்ற இன்னொரு வகையும் உண்டு. இந்த சிந்தி மாடுகளின் கொம்புகள் நீண்டு யாழ் போல வளைந்தும், உயர்ந்த திமில்களுடன் காணப்படும்.

மேற்கோள்கள்
-----------

1. ↑  "Red Sindhi Cattle". 25 July 2013 அன்று பார்க்கப்பட்டது.
2. ↑  "காப்பகப்படுத்தப்பட்ட நகல்". 2016-02-23 அன்று மூலம் பரணிடப்பட்டது. 2017-01-08 அன்று பார்க்கப்பட்டது.
3. ↑  "Red Sindhi cattle". 16 February 2016 அன்று பார்க்கப்பட்டது.
4. ↑  "Status, characteristics and performance of Red Sindhi cattle". *The Indian Journal of Animal Sciences* **Pundir**.. பார்த்த நாள்: 16 February 2016.
5. ↑  Abdul Wahid. *Red Sindhi cattle.*. Manager of Publications.. பார்த்த நாள்: 16 February 2016.
**கார்செல்** *(Carcel)* என்பது ஒளியின் செறிவை அளவிடப் பயன்பட்ட ஓர் பிரஞ்சு அலகாகும். 1860 ஆல் ஆண்டுகளில் இந்த அலகு கார்செல் விளக்குகளின் ஒளிச்செறிவை அளப்பதற்குப் பயன்படுத்தப்பட்டது. இவ்விளக்கு செந்தர அடுப்பு மற்றும் புகைப்போக்கி பரிமாண அளவுகளில் இலைக்காய்களில் இருந்து பெறப்படும் கொல்சா வித்து எண்ணெய் அல்லது கோசுக்கீரை விதை எண்ணெயில் எரியும். ஒரு மணி நேரத்திற்கு 42  கிராம் அளவுள்ள கொல்சா வித்தெண்ணெய் 40 மில்லிமீட்டர் உயரத்திற்கு எரிந்தால் அது ஒரு கார்செல் அளவு ஆகும் .
தற்காலத்தில் ஒரு கார்செல் என்பது 9.74 கேண்டலாவுக்குச் சமமாகும்

மேற்கோள்கள்
-----------

1. 1 2  Rowlett, Russ. "Carcel entry". *How Many? A Dictionary of Units of Measurement*. University of North Carolina at Chapel Hill. 2013-08-16 அன்று மூலம் பரணிடப்பட்டது. 2009-05-13 அன்று பார்க்கப்பட்டது.
2. ↑  "Carcel definition". *Webster's Revised Unabridged Dictionary, published 1913 by C. & G. Merriam Co*. The Free Dictionary. 2009. 2009-05-13 அன்று பார்க்கப்பட்டது.
3. ↑  Johnston, S.F. (Feb 23, 2004). "History of light and color" (PDF). eknigu Science library. 2010-06-16 அன்று மூலம் (PDF) பரணிடப்பட்டது. 2009-05-13 அன்று பார்க்கப்பட்டது.
.
**கவ்ரி தேவி** (*Gavri Devi*) என்பவர் **கவரி பாய்** (14 ஏப்ரல் 1920 - 29 சூன் 1988) என்றும் அழைக்கப்படுகிறார். இவர் இந்தியாவின் இராசத்தானை சேர்ந்த இந்திய நாட்டுப்புறப் பாடகி ஆவார். மாண்ட் பாடலைத் தவிர, இவர் தும்ரி, பஜன் மற்றும் கசல் ஆகியவற்றையும் பாடியுள்ளார். இவர் இராசத்தானின் *மரு கோகிலா* என்றும் அழைக்கப்பட்டார். கலை மற்றும் இசைக்கு ஆற்றிய பங்களிப்பிற்காக 2013ஆம் ஆண்டில் இவருக்கு இராசத்தான் மாநில உயரிய குடிமக்கள் விருதான இராசத்தான் ரத்னா விருதினை இராசத்தான் அரசு இவருக்கு இவரது மரணத்திற்குப் பின் வழங்கி கௌரவித்தது. 

தனது 20 வயதில், ஜோத்பூரைச் சேர்ந்த மோகன்லால் கமேதி என்பவரைத் தேவி, திருமணம் செய்து கொண்டார். இவருக்கு ஒரு மகள் இருந்தார். சோத்பூரின் மகாராஜா உமைத் சிங்கிடமிருந்தும் இவரது இசையைத் தொடர ஊக்கம் பெற்றார். ஒடிசா, கருநாடகம், மகாராட்டிரம், கோவா, வங்காளம், கேரளா, தமிழ்நாடு போன்ற மாநிலங்கள் உட்பட இந்தியா முழுவதும் இசை நிகழ்ச்சிகளை நிகழ்த்தியுள்ளார்.

1957ஆம் ஆண்டில், கவ்ரி தேவி வானொலி மற்றும் தூர்தர்ஷனில் மாண்ட் பாடும் நிகழ்ச்சியை வழங்கத் தொடங்கினார். இது மிகவும் பிரபலமானது. ஒவ்வொரு ஆண்டும் இராசத்தான் அரசின் சுற்றுலாத் துறையால் ஏற்பாடு செய்யப்பட்ட விழாவில் இவர் மாண்ட் பாடும் நிகழ்ச்சியை வழங்கினார். 1983ஆம் ஆண்டில், உருசியாவின் மாஸ்கோவில், இந்தியாவால் ஏற்பாடு செய்யப்படும் இந்திய விழாவில் கேசரியா பலம் ஆவோ ஹமாரே தேஸ்' என்ற சிறப்பு நிகழ்ச்சியை வழங்கினார். இவர் 1980-ல் ஆசியாவில் யார் யார் பட்டியலில் இடம்பிடித்தார்.

விருது
------

1986ஆம் ஆண்டில், இந்திய அரசு இவருக்குச் சங்கீத நாடக அகாதமி விருது வழங்கி கௌரவித்தது. இது நாட்டுப்புற இசையில் இவர் ஆற்றிய பங்களிப்பிற்காகப் பயிற்சி கலைஞர்களுக்கு வழங்கப்படும் மிக உயர்ந்த இந்திய அங்கீகாரமாகும். இந்த விருதை அன்றைய இந்தியக் குடியரசுத் தலைவர் இரா. வெங்கட்ராமன் வழங்கினார்.

இறப்பு
------

கவ்ரி தேவி 29 சூன் 1988-ல் இறந்தார்

மேற்கோள்கள்
-----------

1. 1 2 3 4  Sharma, Nandkishor (29 June 2020). "हजारों दुख सहे लेकिन मांड गायकी से बनाई देश-दुनिया में पहचान". Patrika.com. .
2. ↑   *Rājasthāna vārshikī*. Pañcagaṅgā Prakāśana. 1997. பக். 9. .
3. ↑  Rāmasiṃha Solaṅkī; Sukhvir Singh Gahlot (1997). *Jodhapura mahilā samāja [लोक संगीत गायिका गवरी देवी**]. Jodhapura Mahilā Samāja. பக். 16, 17, 18. .*
4. ↑  "Rajsthan Ratan award for 2013". Ibn live. Archived from the original on 2013-09-24. .
5. ↑  "Gavri Devi gets Rajasthan Ratna Award 2013". Rajasthan gk.net. .
6. ↑  "Sangeet Natak Akademi Puraskar (Akademi Awards)". Sangeetnatak.org. 27 July 2011. .
7. ↑  "मांड गायिका गवरी नहीं रहीं". Dainik Jagran. 30 June 1988. .
ராதையும், கண்ணனும், கீத கோவிந்தத்தில் இருந்து ஒரு காட்சி. Gouache on paper (ca.1730).
**பசோஹ்லி ஓவியப் பாணி** வட இந்திய ஓவியப் பாணிகளுள் ஒன்று. *பசோஹ்லி* என்பது, பண்டைக்காலத்தில், இன்றைய ஜம்மு காஷ்மீர் மாநிலத்தில் உள்ள ரவி ஆற்றங்கரையில் இருந்த *விஸ்வஸ்தாலி* என்னும் நாட்டைக் குறிக்கும் சமஸ்கிருதச் சொல்லின் திரிபு எனக் கருதப்படுகின்றது. இது இன்று இப்பகுதியில் உள்ள நகர் ஒன்றுக்குரிய பெயர் ஆகும். இந் நகரம் பசோஹ்லி எனப்படும் ஓவியப் பாணிக்குப் பெயர் பெற்றது. இந்த ஓவியப்பாணி, 17 ஆம் நூற்றாண்டின் நாலாம் காலாண்டில் தொடங்கி வளர்ந்த ஒரு பாணியாகும். 17 ஆம் நூற்றாண்டின் இறுதிப் பகுதியில் இப்பகுதியை ஆண்ட *ராஜா கிருபால் பால்* என்பவர் காலத்தைச் சேர்ந்த ஓவியம் ஒன்றே இப்பாணியில் வரையப்பட்டு இன்று அறியப்பட்டுள்ள மிகப் பழைய ஓவியமாகும். பசோஹ்லியில் உருவான இந்தப் பாணி, மங்கொட், நூர்பூர், குலு, மண்டி, சுகெத், பிலாஸ்பூர், நாலகர், சம்பா, குலெர், கங்ரா போன்ற மலைப்பகுதி நாடுகளுக்கும் பரவியது. 1921 ஆம் ஆண்டின், இந்தியத் தொல்லியல் ஆய்வு அறிக்கையிலேயே முதன் முதலாக இப்பாணி ஓவியம் பற்றிய குறிப்புக் காணப்படுகின்றது. அக்காலத்தில், ஒப்பாணியைச் சேர்ந்த ஓவியங்கள் சிலவற்றை லாகூர் மைய அருங்காட்சியகத்துக்காக வாங்கிய அதன் காப்பாளர், இவை முகலாயர் காலத்துக்கு முற்பட்டவையாக இருக்கலாம் எனக் குறிப்பிட்டுள்ளார்.

இவற்றையும் பார்க்கவும்
----------------------

* தஞ்சாவூர் ஓவியப் பாணி
* முகலாய ஓவியம்
* ராஜபுதன ஓவியப் பாணி
* மதுபானி ஓவியப் பாணி
* கங்ரா ஓவியப் பாணி
* பஹாரி ஓவியப் பாணி

படத்தொகுப்பு
------------

* பத்திரகாளி, Gouache on paper (1660-70).பத்திரகாளி, Gouache on paper (1660-70).
* மங்கொட் மகாராஜா சித்தல் தேவ் வழிபாட்டில் இருக்கிறார். மை, நீர் வண்ணம், மற்றும் வெள்ளி என்ன்பவற்றால் கடதாசியில் வரையப்பட்டது. (1690).மங்கொட் மகாராஜா சித்தல் தேவ் வழிபாட்டில் இருக்கிறார். மை, நீர் வண்ணம், மற்றும் வெள்ளி என்ன்பவற்றால் கடதாசியில் வரையப்பட்டது. (1690).
* கண்ணன் அருகில் இருக்க, ராதை பசுக்களுடன் பேசும் காட்சி.(1685).கண்ணன் அருகில் இருக்க, ராதை பசுக்களுடன் பேசும் காட்சி.(1685).
* நீர்வண்ணமும், பொன்னும் கொண்டு கடதாசித் தாளில் வரையப்பட்டது. (1710).நீர்வண்ணமும், பொன்னும் கொண்டு கடதாசித் தாளில் வரையப்பட்டது. (1710).
சார்ச்சு, ஜம்மு காஷ்மீர்
**குளிர் பாலைவன உயிர்க்கோள காப்பகம்** ( Cold Desert Biosphere Reserve) வட இந்தியாவில் உள்ள இமாச்சலப் பிரதேச மாநிலத்தின் பகுதியாக உள்ள மேற்கு இமயமலைப் பகுதிகளில் அமைந்துள்ள உயிர்க்கோள காப்பகம் ஆகும். உயிர்க்கோள காப்பகங்களானவை பல்வேறு நில மற்றும் நீர்ப்பரப்புகளில் வாழும் உயிர்களின் பாதுகாப்பினை மேம்படுத்துவதற்காக அமைக்கப்பட்ட உயிர்க்கோள சூழலியல் பாதுகாப்பகங்களாகும். இந்த உயிர்க்கோள காப்பகங்கள் பல்லுயிர் தன்மையைப் பாதுகாக்கவும் அதனால் கிடைக்கும் வளங்களை நீடித்துப் பயன்படுத்திக் கொள்ளவும் உருவாக்கப்பட்டவையாகும். உலகெங்கிலும் உள்ள 120 நாடுகளில் 669 உயிர்க்கோள காப்பகங்கள் உள்ளன. இந்தியாவின் சுற்றுச்சூழல் மற்றும் வனத்துறை அமைச்சகம் சம்பந்தப்பட்ட மாநில அரசுகளுக்கு நிலவியல் தோற்றங்களைப் பாதுகாக்கவும், உயிரியப் பன்முகத்தன்மை மற்றும் கலாச்சாரப் பெருமைகளைப் பேணவும் தேவையான நிதி உதவிகளை வழங்குகிறது.

புவியியல்
---------

குளிர் பாலைவனப் பகுதியானது 7770 சதுர கிலோமீட்டர்கள் (1,920,000 ஏக்கர்கள்) நிலப்பரப்பைக் கொண்டுள்ளது.

இந்த குளிர் பாலைவன உயிர்க்கோளமானது பின்வரும் பகுதிகளை உள்ளடக்கியுள்ளது:

* ஊசி பள்ளத்தாக்கு தேசிய பூங்கா
* சந்திரா தால்
* சார்ச்சு
* கிப்பர் வனஉயிரின பாதுகாப்பகம்.

அமைவிடம்
--------

இந்தியாவின் குளிர் பாலைவனங்கள் இமயமலைத் தொடருக்குப் பக்கத்தில் அமைந்துள்ளன. இவை இமயமலையின் மழை மறைவுப் பிரதேசத்தில் அமைந்துள்ளதால், இந்திய பருவக்காற்றுகளால் பாதிக்கப்படாமல் உள்ளன.

மேற்கோள்கள்
-----------

1. ↑  "biosphere reserves in india". *general knowledge today*.
2. ↑  "biosphere reserves in india". *general knowledge today*.
**சிதம்பரப் பாட்டியல்** ஒரு பாட்டியல் நூல். இதை இயற்றியவர் பரஞ்சோதியார் என்பார். இவர் சிதம்பர புராணம் என்னும் நூலை இயற்றிய புராணத் திருமலை நாதர் என்பவரின் மகன் ஆவார். இது 16 ஆம் நூற்றாண்டில் எழுதப்பட்டது. தமிழில் இரண்டு பாட்டியலில் அகத்திய மரபு, இந்திரகாளிய மரபு என இரண்டு மரபுகள் உள்ளன. இவற்றில் சிதம்பரப் பாட்டியல் அகத்திய மரபைச் சார்ந்தது.

அமைப்பு
-------

மொத்தம் 47 எண்சீர்க் கழிநெடில் ஆசிரிய விருத்தம் எனும் பாவினத்தால் எழுதப்பட்டுள்ள இந்நூல் ஐந்து இயல்களாகப் பிரிக்கப்பட்டுள்ளது. இவை, உறுப்பியல், செய்யுளியல், ஒழிபியல், பொருத்தவியல், மரபியல் என்பன. பாட்டியல் நூல் எனப்படினும் இது யாப்பியல், பாட்டியல் ஆகிய இரண்டும் இந்நூலில் உள்ளன. முதல் மூன்று இயல்களும் யாப்பியல் சார்ந்தவையாகவும் இறுதி இரண்டு இயல்களும் பாட்டியல் சார்ந்தவையாகவும் உள்ளன.

குறிப்புகள்
-----------

1. ↑  இளங்குமரன், இரா. 2009. பக். 340.
2. ↑  இளங்குமரன், இரா. 2009. பக். 341.

உசாத்துணைகள்
------------

* இளங்குமரன், இரா. இலக்கண வரலாறு, மணிவாசகர் பதிப்பகம் சென்னை, 2009.

இவற்றையும் பார்க்கவும்
----------------------

தமிழ் இலக்கணப் பட்டியல்
**லா கிரான்டே ஜாட் தீவில் ஒரு ஞாயிற்றுக்கிழமை பின்னேரம்** (பிரெஞ்சு: Un dimanche après-midi à l'Île de la Grande Jatte) என்பது, யோர்ச் சோரா என்னும் பிரான்சிய ஓவியரால் வரையப்பட்ட ஒரு புகழ் பெற்ற ஓவியம். இது புள்ளியியம் (pointillism) என்னும் ஓவியப் பாணியின் எடுத்துக்காட்டும் ஆகும்.

பின்னணி
-------

1879ல் யோர்ச் சோரா பிரெஞ்சுப் படையில் ஒரு படைவீரராக இணைந்தார். 1880ல் அங்கிருந்து திரும்பிவிட்டார். பின்னர் பாரிசில் ஒரு சிறிய ஓவிய வேலைத்தலம் ஒன்றைத் தொடங்கினார். 1883ல் தனது ஆக்கங்களை முதன் முதலாக மக்கள் பார்வைக்கு வைத்தார். அடுத்த ஆண்டு *லா கிரான்டே ஜாட் தீவில் ஒரு ஞாயிற்றுக்கிழமை பின்னேரம்* என்னும் ஓவியத்தை வரையத் தொடங்கினார். 1886ல், உணர்வுப்பதிவுவாதிகளுடன் சேர்ந்து இந்த ஓவியமும் காட்சிக்கு வைக்கப்பட்டது. இந்த ஓவியத்துடன், சோரா, உணர்வுப்பதிவுவாதத்தின் புதிய வடிவமான புது-உணர்வுப்பதிவுவாதத்தின் முன்னோடியாக ஏற்றுக்கொள்ளப்பட்டார்.

மேற்கோள்கள்
-----------

1. ↑  Roch, Christine L. "From "Rube Town" to Modern Metropolis:". 2012-10-15 அன்று மூலம் பரணிடப்பட்டது. 2015-09-25 அன்று பார்க்கப்பட்டது.
2. ↑  Janis Tomlinson, ed. Readings in Nineteenth-Century Art, 1996
3. ↑  Petra ten-Doesschate Chu, Nineteenth-Century European Art, 2012 (3rd Edition)
**சிதம்பரம் ஆத்மநாதசுவாமி கோயில்** தமிழ்நாட்டில் கடலூர் மாவட்டத்தில் உள்ள சிவன் கோயிலாகும்.

அமைவிடம்
--------

இக்கோயில் கடலூர் மாவட்டத்தில் சிதம்பரம் என்னுமிடத்தில் அமைந்துள்ளது. இவ்வூர் முன்னர் தில்லைவனம் என்றழைக்கப்பட்டது. 
சிதம்பரம் நடராஜர் கோயிலுக்கு நேர் பின்புறத்தில் இக்கோயில் உள்ளது.

இறைவன், இறைவி
-------------

இக்கோயிலின் மூலவராக ஆத்மநாதசுவாமி உள்ளார். இறைவி யோகாம்பாள் ஆவார். இக்கோயில் பல வகைகளில் திருப்பெருந்துறையைப் போல இருப்பதாகக் கூறுவர். மூலவர் தெற்கு நோக்கி உள்ளார். அவர் முழுமையாக காணப்படவில்லை. இறைவியின் பாதம் மட்டுமே உள்ளது.கோயிலின் தீர்த்தம் பாற்கடல் தீர்த்தமாகும். நடராசரின் நடனத்தைக் காண வந்த வியாக்ரபாதர் சிதம்பரத்தில் தங்கியிருந்தபோது அவருடைய குழந்தை பசியால் அழுததாகவும், சிவன் அக்குழந்தைக்காகப் பாற்கடலை இங்கு பொங்கச் செய்ததாகவும் கூறுவர். பாற்கடல் தீர்த்தம் எனப்படும் அத்தீர்த்தத்தின் வட கரையில் கோயில் அமைந்துள்ளது.

அமைப்பு
-------

மாணிக்கவாசகர் இங்கு குரு அம்சமாகக் காட்சியளிக்கிறார். மாணிக்கவாசகர் கட்டிய கோயிலாக இதனைக் கூறுகின்றனர். திருச்சுற்றில் விநாயகர், துர்க்கை, நந்தி, தட்சிணாமூர்த்தி ஆகியோர் உள்ளனர். கோயில் முன் மண்டபத்தில் யோக தட்சிணாமூர்த்தி இரு கால்களையும் மடக்கிய நிலையில் உள்ளார். அப்பர், சம்பந்தர், சுந்தரர், மாணிக்கவாசகர் லிங்க பாண வடிவில் காணப்படுகின்றனர். யோக விநாயகர், அகோர வீரபத்திரர், பைரவர் ஆகியோரும் உள்ளனர். பெரும்பாலான கோயில்களில் நின்ற நிலையில் காணப்படும் மாணிக்கவாசகர் இங்கு சின் முத்திரையுடன் அமர்ந்தநிலையில் உள்ளார். மாணிக்கவாசகர் இங்கு வந்தபோது இறைவன் அடியார் வடிவில் வந்து அவரைப் பாடலைக் கேட்க விரும்பியதாகவும் மாணிக்கவாசகர் பாடியதாகவும் கூறுவர். இறைவன் அதனைத் தொகுத்து மாணிக்கவாசகரால் பாடப்பட்டது என்றெழுதி திருச்சிற்றம்பலம் உடையார் என கையொப்பமிட்டார். மறுநாள் அதனை சிதம்பரம் நடராசர் சன்னதியில் வைத்துவிட்டு மறைந்தார். வேத பண்டிதர்கள் திருவாசகத்திற்கு விளக்கம் கேட்கவே, பண்டிதர்களிடம் சிவனை காட்டிய மாணிக்கவாசகர், இவரே இதற்கான பொருள் என்று கூறி இறைவனுடன் இரண்டறக் கலந்தார்.

விழாக்கள்
---------

மாணிக்கவாசகர் சிவ பூசையன்று சிறப்பு பூசை நடைபெறுகிறது. மாணிக்கவாசகர் இறைவன் சன்னதியுள் எழுந்தருளி இறைவனுடன் இரண்டறக் கலக்கும் நிகழ்ச்சி நடைபெறும்.

மேற்கோள்கள்
-----------

1. 1 2 3 4  அருள்மிகு ஆத்மநாதசுவாமி திருக்கோயில், தினமலர் கோயில்கள்
**டைட்டசு** (*Titus*, டிசம்பர் 30, கிபி 39 – செப்டம்பர் 13, கிபி 81) கிபி 79 முதல் 81 வரை ஆட்சியிலிருந்த ஒரு உரோமைப் பேரரசர் ஆவார். பிளாவிய வம்சத்தைச் சேர்ந்த இவர், இவரது தந்தை வெசுப்பாசியானின் இறப்பிற்குப் பின்னர் பேரரசரானார். இதன் மூலம், மரபு வழியில் உரோமைப் பேரரசராக முடிசூடிய முதலாவது நபர் இவராவார்.

பேரரசராவதற்கு முன்னர், டைட்டசு இராணுவத் தளபதியாக போர் முனைகளில் பெரும் வெற்றி ஈட்டியவர். முதலாம் யூத-உரோமைப் போரின் போது யுதேயாவில் தந்தையின் கீழ் இராணுவத் தளபதியாக இருந்தார். கிபி 68 இல் பேரரசர் நீரோவின் இறப்பிற்குப் பின்னர் இப்போர் நடவடிக்கையில் சிறிது தளர்வு ஏற்பட்டது. இக்காலப் பகுதி நான்கு பேரரசர்களின் ஆண்டு என அழைக்கப்பட்டது. இவ்வாண்டில் நான்கு பேரரசர்கள் உரோமை ஆண்டார்கள். இவர்களில் கடைசியாக பேரரசரானவர் வெசுப்பாசியான். இதன் பின்னர், டைட்டசு யூதக் கிளர்ச்சியை முடிவுக்குக் கொண்டு வந்தார். கிபி 70-இல் எருசலேமைக் கைப்பற்றி, எருசலேம் நகரையும் இரண்டாம் கோவிலையும் அழித்தார். இவ்வெற்றியை அடுத்து, டைட்டசுக்கு வெற்றியாளருக்கான உரோமை விருது வழங்கப்பட்டது. இவ்வெற்றியைக் கொண்டாடும் முகமாக அமைக்கப்பட்ட "டைட்டசின் வளைவு" இன்றும் நினைவுகூரப்படுகிறது.

டைட்டசின் வளைவு
தந்தை வெசுப்பாசியானின் ஆட்சியின் போது, டைட்டசு பிரட்டோரியக் காவலர்களின் தலைவனாகப் பணியாற்றிய போது, யூத மகாராணியான பெரனீசு என்பவருடன் தகாத உறவு கொண்டிருந்ததாக டைட்டசு மீது கெட்ட பெயர் இருந்தது. ஆனாலும், கிபி 79 இல் தந்தையின் இறப்பிற்குப் பின்னர் பேரரசராகி சிறப்பான ஆட்சி நடத்தினார்.

இவரது ஆட்சிக் காலத்தில் கொலோசியம் கட்டி முடிக்கப்பட்டது. கிபி 79 இல் வெசுவியசு எரிமலை வெடிப்பு, கிபி 80 இல் உரோம் நகர் தீப்பிடித்து எரிந்த இரு நிகழ்வுகளிலும், டைட்டசு பாதிக்கப்பட்ட மக்களுக்குப் போதுமானளவு நிவாரணம் வழங்கினார். இரண்டு ஆண்டுகள் மட்டுமே பதவியில் இருந்த டைட்டசு கிபி 81 செப்டம்பர் 13 இல் காய்ச்சல் காரணமாக உயிரிழந்தார். இவருக்குப் பின்னர் இவருடய சகோதரர் டொமீசியான் ஆட்சியில் அமர்ந்தார்.

மேற்கோள்கள்
-----------

1. ↑  Life of Titus
2. ↑  Roman History, Cassius Dio
3. ↑  Brian Jones; Robert Milns (2002). *Suetonius: The Flavian Emperors: A Historical Commentary*. London: Bristol Classical Press. பக். 91. பன்னாட்டுத் தரப்புத்தக எண்:1-85399-613-0.
4. ↑  ஜொசிஃபஸ், *The Wars of the Jews* VI.4.1
5. ↑  Canduci, Alexander (2010). *Triumph and Tragedy: The Rise and Fall of Rome's Immortal Emperors*. Sydney, Australia: Pier 9, 1998. பக். 31–33. பன்னாட்டுத் தரப்புத்தக எண்:978-1-74196-598-8.
**பட்வாரி எருமை** (Bhadwari) என்பது இந்தியாவின் உத்திரப் பிரதேசத்தின் ஆக்ரா மாவட்டம் மற்றும் இட்டாவா மாவட்டம் ஆகிய மாவட்டங்களில் பால் உற்பத்திக்காக முதன்மையாக வளர்க்கப்படும் ஒரு மேம்படுத்தப்பட்ட எருமை இனம் ஆகும்.  மேலும் இந்த இன எருமைகள் மத்திய பிரதேசத்தின் மொரேனா மாவட்டத்திலும் வளர்க்கப்படுகின்றன.  இந்த பால் எருமைகள் வழக்கமாக பால் சுரக்கும் காலத்தில் 272 நாட்களில் சராசரியாக 752-810 கிலோ (1,658-1,786 பவுண்டு) பால் உற்பத்தி செய்கின்றன. 

எருமைகள் நாட்டின் பொருளாதாரத்தில் தவிர்க்க முடியாத பங்கை வகிக்கின்றன. நாட்டின் மொத்த பால் உற்பத்தியில் எருமைகள் பங்கு சுமார் 56%, அதுவே உலக அளவில் பால் உற்பத்தியில் 64% பங்களிக்கிறது, இவை மோசமான காலநிலையிலும் குறைந்த உணவை உட்கொண்டு நிறவான பலனைத் தருகின்றன.

பட்வாரி எருமைகளின் பாலில் இருந்து தயாராகும் மோர் அதன் உயர் உள்ளடக்கத்தால் புகழ் வாய்ந்த‍தாக உள்ளது. இதன் பாலில் கொழுப்பு அளவு 6% இல் இருந்து உயர்ந்தபட்ச அளவாக 12.5
% வரை காணப்படுகின்றன.

மேற்கோள்கள்
-----------

1. ↑  Breed data sheet: Bhadawari. Domestic Animal Diversity Information System of the Food and Agriculture Organization of the United Nations. Accessed September 2013.
2. ↑  Altre razze பரணிடப்பட்டது 2016-06-16 at the வந்தவழி இயந்திரம் (in Italian). Associazione Nazionale Allevatori Specie Bufalina. Accessed September 2013.
3. ↑  Sethi, R. K. (2003). *Buffalo Breeds of India*. Proceedings of Fourth Asian Buffalo Congress, New Delhi, India, 25 to 28 Feb.
4. ↑  A.K. Das, Deepak Sharma and Nishant Kumar. (2008). "Buffalo Genetic Resources in India and Their Conservation." Buffalo Bulletin 27.4 : 265-268. Print.
இருசயனமைடின் கட்டமைப்பு
**டைசயனமைடு** *(Dicyanamide)* C2N3– என்ற வேதி வாய்ப்பாட்டைக் கொண்ட ஒரு அயனி ஆகும். இருசயனமைடு, இருசயனமைன் என்ற பெயர்களாலும் இவ்வேதிச் சேர்மம் அழைக்கப்படுகிறது. இவ்வயனியில், இரண்டு சயனைடு குழுக்கள் மையத்திலுள்ள நைட்ரசன் எதிர்மின் அயனியுடன் பிணைக்கப்பட்டுள்ளன. 2-சயனோகுவானிடின் சேர்மம் சிதைவடைந்து இருசயனமைடு உருவாகிறது. கரிம மற்றும் கனிம உப்புகளில் இவ்வயனி ஓர் இணையெதிர் அயனியாக விரிவாகப் பயன்படுத்தப்படுகிறது. மேலும், பல்வேறு கரிமச் சகப்பிணைப்புச் சேர்மங்களை தொகுப்பு முறையில் தயாரிக்க உதவும் வினைபடு பொருளாகவும் பயன்படுகிறது. 

கரிம மீக்கடத்திகளில் எதிரயனிக் கூறாக டைசயனமைடு பயன்படுத்தப்பட்டது. 1990 களில், அமைப்பு நிலையில் உயர் நிலைமாறு வெப்பநிலை கொண்ட மீக்கடத்தியாக இவ்வயனி கருதப்பட்டது [1]. பெப்டைடுகளை [2] உற்பத்தி செய்யும் வினைகளில் இச்சேர்மத்தின் பங்களிப்பு எவ்வாறு உள்ளதென தீன் கென்யோன் சோதித்துப் பார்த்தார். இவ்வினைகளின் தன்மையைக் கருத்திற்கொண்டு, மேலும் சோதனையைத் தொடர்ந்த இவருடைய இணை பணியாளர், இருசயனமைடு ஒர் உயிர்வழிப் பிறப்பு முன்னோடியாக இருக்கும் சாத்தியங்கள் உள்ளதாக தெரிவித்தார் [3]

மேற்கோள்கள்
-----------

1. ↑  Kini, Aravinda M.; Geiser, Urs; Wang, Hau H.; Carlson, K. Douglas; Williams, Jack M.; Kwok, W. K.; Vandervoort, K. G.; Thompson, James E. *et al*. (1990). "A new ambient-pressure organic superconductor, κ-(ET)2Cu[N(CN)2]Br, with the highest transition temperature yet observed (inductive onset Tc= 11.6 K, resistive onset = 12.5 K)". *Inorganic Chemistry* **29**: 2555–2557. doi:10.1021/ic00339a004.
2. ↑  Steinman, G.; Dean H. Kenyon; Calvin, M. (1966). "The mechanism and protobiochemical relevance of dicyanamide-medicated peptide synthesis". *Biochim Biophys Acta* **124** (2): 339–350. doi:10.1016/0304-4165(66)90197-8. பப்மெட்:5968904.
3. ↑  Steinman, G.; Cole, M. N. (1967). "Synthesis of biologically pertinent peptides under possible primordial conditions". *Proc Natl Acad Sci U S A.* **58** (2): 735–742. doi:10.1073/pnas.58.2.735. பப்மெட்:5233470.

.
ஒரு குளியல் தொட்டி.
**குளியல் தொட்டி** என்பது, குளிப்பதற்குப் பயன்படும் ஒரு பொருத்துபொருள். இது தனியான குளியலறைகளிலோ அல்லது கழிப்பறையில் பிற பொருத்துபொருட்களுடன் சேர்ந்தோ இருக்கும். இத் தொட்டி தனியாக அல்லது பொழிப்பியுடன் (shower) இணைத்து அமைக்கப்படும். 

குளியல் தொட்டிகள், எனாமல் பூசப்பட்ட உருக்கு அல்லது வார்ப்பிரும்பு, கண்ணாடியிழைப் பிளாஸ்டிக்கு, பிளாஸ்டிக்கு மிக அரிதாக மரம் போன்ற பொருட்களால் செய்யப்படுகின்றன. வார்ப்பிரும்பினால் செய்யப்படும் தொட்டிகள் மீது எனாமல் பூசுவதற்கான முறையை இசுகாட்லாந்தில் பிறந்த அமெரிக்கரான டேவிட் டன்பார் பியூக் (David Dunbar Buick) என்பவர் கண்டுபிடித்தார்.

முற்காலத்தில் குளியல் தொட்டிகள் தனியான ஒரு தொட்டியாக மட்டுமே இருந்தன. ஆனால் இன்றைய குளியல் தொட்டிகளில் கழிவுநீரை அகற்றுவதற்கான குழாய் பொருத்தும் வசதி, வழிவு நீரை அகற்றுவதற்கான வசதி, குளிர்நீர், சுடுநீர் என்பவற்றை வழங்குவதற்கான நீர்வாய்கள் பொருத்தும் வசதி என்பவற்றைக் கொண்டு அமைகின்றன. அண்மைக் காலம் வரை குளியல் தொட்டிகள் ஏறத்தாழச் செவ்வக வடிவிலேயே அமைக்கப்பட்டன. தற்போது குளியல் தொட்டிகள் "அக்கிரிலிக்" என்னும் பிளாஸ்டிக்கு வகைப் பொருட்களில் செய்யப்படுகின்றன. "அக்கிரிலிக்" சூடாக்கு உருவமைப்பதற்கு உகந்தது என்பதால் இன்றைய குளியல் தொட்டிகள் பல்வேறு வடிவங்களிலும் செய்யப்படுகின்றன. முன்னர் குளியல் தொட்டிகள் பெரும்பாலும் வெள்ளை நிறத்திலேயே செய்யப்பட்டன. எனினும் இன்று குளியலறை அல்லது கழுவறைகளின் ஒட்டுமொத்தமான வடிவமைப்புத் தேவைகளுக்கு ஏற்பப் பல்வேறு நிறங்களிலும் குளியல் தொட்டிகள் உற்பத்தியாகின்றன. 

குளியல் தொட்டிகளில் இரண்டு வகைப் பாணிகள் உள்ளன:

* மேல்நாட்டு வகை: இதில் குளிப்பவர் உடம்பைப் படுத்த நிலையில் வைத்துக் குளிப்பார். இதனால் இவ்வகைக் குளியல் தொட்டிகள் ஆழம் குறைந்தவையாகவும் நீளமானவையாகவும் இருக்கின்றன.
* கீழ் நாட்டு வகை: சப்பான் போன்ற நாடுகளில் பயன்படும் இவ்வகைக் குளியல் தொட்டியில் குளிப்பவர் இருந்த நிலையில் குளிப்பார். இதனால், தொட்டி ஆழமானதாகவும் நீளம் குறைந்ததாகவும் இருக்கும்.

இவற்றையும் பார்க்கவும்
----------------------

* கழுவறைப் பொருத்து பொருட்கள்
* கழுவறைத் துணைப்பொருட்கள்
**சே. வெ. சண்முகம்** (பிறப்பு 1933) தமிழ்நாட்டின் புதுக்கோட்டை மாவட்டம் நெய்வாசல் எனுமிடத்தைப் பிறப்பிடமாகக் கொண்ட இவர் 1951 ஆண்டில் சிங்கப்பூருக்கு புலம்பெயர்ந்தார். ஆரம்பத்தில் துறைமுகத்தில் பணியாளராகவும் பின்னர் 1961ல் கிடங்குப் பொறுப்பாளராகவும் பணியாற்றி 1991ல் ஓய்வுபெற்றார். இவர் மனோகரன் எனும் இதழின் துணையாசிரியராகவும் சிங்கப்பூர் தமிழ் எழுத்தாளர் கழகத்தின் வாழ்நாள் உறுப்பினராகவும் இருந்துள்ளார்.

இலக்கியப் பணி
-------------

1949ம் ஆண்டு எழுதத் தொடங்கிய இவரின் ‘வேறு வழி இல்லையா’? எனும் முதல் சிறுகதை மதுரையிலிருந்து வெளியான ‘நேதாஜி’ எனும் வார இதழில் வெளிவந்தது. சிங்கப்பூரில் தனது எழுத்துப் பணியைத் தொடர்ந்த இவர் சிறுகதைகள், தொடர்கதைகள், குட்டிக் கதைகள், கட்டுரைகள், விமர்சனங்கள், கவிதைகள், மேடைநாடகங்கள், தொலைக்காட்சி நாடகங்கள், புதினம், நாடகத் தொடர்கள் என பல்வேறு துறைகளிலும் முத்திரை பதித்தார். இவரது படைப்புகள் பல்வேறுபட்ட இதழ்களிலும் வெளிவந்துள்ள அதேநேரம், வானொலி, தொலைக்காட்சிகளிலும் ஒலி/ஒளிபரப்பாகியுள்ளன.

எழுதியுள்ள நாடங்கள்
-------------------

* மாப்பிள்ளை வந்தார்
* கல்யாணமாம் கல்யாணம்
* அதுதான் ரகசியம்
* மீன் குழம்பு
* நாலு நம்பர்
* சின்னஞ் சிறுசுகள்
* குடும்பத்தில் குழப்பங்கள்
* சிங்கப்பூர் மாப்பிள்ளை
* கள்ளோ? காவியமோ?
* காடி புதுசு ரோடு பழசு
* ஏமாந்தது யார்
* ராஜ கோபுரம்
* சிங்கப்பூர் மருமகள்

இந்த நாடகங்களை சிங்கப்பூர் இந்தியக் கலைஞர் சங்கம் அரங்கேற்றின.

எழுதியுள்ள நூல்கள்
------------------

* மீன் வாங்கலையோ
* சிங்கப்பூர் மாப்பிள்ளை
* இரணியூர் நாகரத்தினத் தேவர்
* புழத்தோட்டம்
* சிங்கப்பூர் குழந்தைகள்

பெற்ற விருதுகளும், பரிசில்களும்
-------------------------------

* திரையழகி எனும் சிறுகதைக்கான தமிழ் முரசின் 2ம் பரிசு
* கள்ளநோட்டு 1955ல் புதுயுகம் நடத்திய போட்டியில் 1ம் பரிசு
* சிங்கப்பூர் பெர்னாட்சா பட்டம்
* சிறந்த நாடகராசிரியர் பட்டம்
* எழுத்துச் சுடர் பட்டம்
* கலைச்செம்மல் பட்டம்
* தமிழவேள் விருது

உசாத்துணை
---------

* சிங்கப்பூர் தமிழ் எழுத்தாளர்கள் - சிங்கப்பூர் தமிழ் எழுத்தாளர் கழக வெளியீடு